**Mărțișorul, simbolul primăverii**

An de an sărbătoarea de 1 Martie ne readuce speranţa, optimismul și credinţa în bine. Din încleştarea frigului cu razele soarelui, a întunericului cu lumina, după ultimele zvârcoliri din zilele babelor, învinge viaţa, primăvara, soarele. Acest triumf al reînvierii şi regenerării nu putea fi invocat decât prin Mărţişor – pe care îl dăruim celor dragi la început de primăvară.

Şnurul alb şi roşu cu o amuletă (bănuţ, o scoică) îl legau părinţii la mâna copiilor, îl dăruiau flăcăii fetelor, îl schimbau fetele între ele cu sens de urare de noroc, de sănătate ca ,,argintul curat , ca piatra de râu, ca scoica din ape”.

Mărţişorul dăruit în zorii primei zile din Martie se purta 9-12 zile, uneori chiar până la vederea primului pom înflorit, apoi se atârna de ramurile înflorite, crezându-se că astfel va fi şi anul celui care l-a purtat.

Sunt frumoase tradiţii româneşti de mărţişor pe care nu am vrea să le lăsăm să piară! Şi ne-am gândit că un bun început ar putea fi derularea acestui proiect.

Proiectul propus de către noi, nu atinge doar obiective care se înscriu în sfera educaţiei estetice, ci şi a celei morale şi ecologice, dat fiind faptul că elevii vor oferi mărţisoarele realizate, femeilor pe care le vor întâlni pe parcursul zilei de 1 Martie. Latura de educaţie ecologică a proiectului se va reflecta în realizarea unor felicitări utilizând materiale refolosibile, felicitări ce vor fi oferite mămicilor, bunicilor, dar şi tuturor femeilor întâlnite pe stradă în drumul de la școală spre casă .

Felicitări tuturor cadrelor didactice implicate dar și elevilor!

Au consemnat,

Prof. Ciobîcă Alina

Prof. Munteanu Georgeta







